Gandia obri dues línies d'ajudes al comerç local per valor de 75.000 euros
31 març 2025

## Gandia obri dues línies d'ajudes al comerç local per valor de 75.000 euros31 març 2025Última actualització: 31 març 2025

![](../gestion/img/e266cacf341ee9cc9408a5cf7eef7cac2ad27d73b4a90140d98cc0e4a27156a1.jpg)  
  

Les coportaveus del Govern local, **Alícia Izquierdo** i **Balbina Sendra**, acompanyades de la regidora de Comerç, **Elena Moncho**, han comparegut per tal de comunicar els principals assumptes tractats a la Junta de Govern Local celebrada aquest matí.

Així, en primer lloc, s’hi han aprovat dues ajudes directes o línies de subvencions per al comerç de Gandia per valor de 75.000 euros; una per als nous comerços que inicien la seua activitat i altra per als comerços que ja tenen una trajectòria en la nostra ciutat. En el primer cas, una nova edició de “Alcem Persianes”. Igual que l’any passat, se subvenciona amb 5.000 € a tota aquella persona o empresa que pose en marxa un nou negoci del sector comercial a la nostra ciutat o l’haja iniciat a partir de l’1 de gener. Aquests diners, a fons perdut, seran per a finançar les obres d’inversió en l’inici de l’activitat.  
Per al segon cas, el pla “Renovem Comerç” va dirigit a tots aquells comerços de la nostra ciutat amb més de cinc anys d’activitat, els quals podran rebre fins a 2.000 euros per subvencionar la renovació i actualització de la façana exterior del comerç.  
Totes les ajudes seran tramitades a través de l’oficina de l’inversor i les sol·licituds es realitzaran per la seu electrònica de l’ajuntament a partir de l’endemà de la seua publicació al Butlletí Oficial de la Província.

«Des de l’àrea de Polítiques econòmiques, Comerç, Indústria i Innovació tenim entre els objectius impulsar el sector comercial de la nostra ciutat, un sector clau en l’economia de Gandia. El suport de mesures que impulsen el seu desenvolupament, la seua modernització i el relleu generacional és un factor clau per a la seua competitivitat, per la qual cosa el paper de les administracions públiques a l’hora d'establir línies de subvencions en aquest sentit és una de les nostres prioritats», ha recordat Elena Moncho.

D’altra banda, la primera tinenta d’Alcaldia ha informat de l’aprovació del Projecte d’agrupació de les finques expropiades per a l’ampliació de la rotonda de connexió a Sanxo Llop. «Una passa més en la connexió de la ciutat amb l’hospital comarcal».

Un altre punt ha estat l’aprovació de l’expedient de contractació i plecs en relació amb el contracte de rènting, amb opció de compra, per al subministrament de diversos vehicles destinats a la Policia Local de Gandia. Per un total de 325.490 €.

La Junta de Govern Local també ha sol·licitat a la Direcció General de Centres Docents de la Conselleria d’Educació l’autorització de la tipologia d’aules de les Escoletes Infantils Municipals de Gandia, «per tal d’adaptar l’oferta a la demanda real de les famílies, un procediment que es fa cada curs».

Finalment, Balbina Sendra ha informat de la concessió de subvenció directa de 40.000 euros a Foment d’Agricultura, Indústria i Comerç de Gandia. I d’altres 46.000 euros per a Gandia Comercial Centre Històric Coop. V, mitjançant convenis.

En matèria social, igual que es va fer la setmana passada amb Cáritas, s’hi han concedit dues subvencions directes, a través de convenis, amb el Centre d’Acollida Sant Francesc d’Assís (25.000 €) i Creu Roja (60.000 €) per al seu Pla d’emergència social, en aquest cas, d’allotjament d’emergència. «Ajudes per a qui ho necessita, en el moment que ho necessita», ha conclòs la coportaveu del Govern Local.